En 45-årig mand blev overfaldet og tævet, efter han havde kritiseret en anden bilists overhaling

Ved du noget, så kontakt os. Sms/mms til 1224 (alm. takst), eller mail til 1224@eb.dk.

Fredag blev en 45-årig mand udsat for et groft overfald i Ringsted, efter han havde påtalt en overhaling, som en anden bilist havde foretaget.

Det skriver TV2 Øst.

Overfaldet foregik på Nørregade klokken 11.53 foran en ejendomsmæglerbutik. Den 45-årige mand havde kritiseret en uansvarlig overhaling, og det havde ophidset en gruppe unge mænd så meget, at de overfaldt ham.

De hev manden ud af bilen og holdt ham fast, mens han blev slået og sparket i blandt andet hovedet.

Politiet har identificeret bilen med de fire unge mænd, men mangler endnu at fastslå, hvem der kørte bilen, og hvem der var med som passager, da overfaldet fandt sted.

Derfor efterlyser politiet vidner, som så overfaldet og som har set de fire mænd, der har anden etnisk oprindelse end dansk.

Lokalpolitiet i Ringsted kan kontaktes på 114.